DIGRIET TAL-QORTI ĠENERALI (Awla tal-Appell)

17 ta’ Diċembru 2010

Kawża T-38/10 P

Luigi Marcuccio

vs

Il-Kummissjoni Ewropea

“Appell — Servizz pubbliku — Uffiċjali — Responsabbiltà mhux kuntrattwali — Rimbors tal-ispejjeż li jistgħu jiġu rkuprati — Eċċezzjoni ta’ rikors parallel — Difetti proċedurali — Appell parzjalment manifestament inammissibbli u parzjalment manifestament infondat”

Suġġett: Appell mid-digriet tat-Tribunal għas-Servizz Pubbliku tal-Unjoni Ewropea (L-Ewwel Awla) tal-10 ta’ Novembru 2009, Marcuccio vs Il-Kummissjoni (F-70/07, ĠabraSP p. I-A-1-423 u II-A-1-2293), u intiż għall-annullament ta’ dan id-digriet.

Deċiżjoni: L-appell huwa miċħud. Luigi Marcuccio għandu jbati l-ispejjeż tiegħu kif ukoll dawk tal-Kummissjoni Ewropea fil-kuntest ta’ din l-istanza.

Sommarju

1. Proċedura — Spejjeż — Tassazzjoni — Proċedura speċifika li teskludi l-użu ta’ proċedura għal responsabbiltà

(Artikolu 236 KE; Regoli tal-Proċedura tal-Qorti Ġenerali, Artikolu 92(1); Regolamenti tal-Persunal, Artikoli 90 u 91)

2. Proċedura — Rikors promotur — Rekwiżiti proċedurali

(Statut tal-Qorti tal-Ġustizzja, Artikoli 21, subparagrafi 1 u 53, subparagrafu 1; Regoli tal-Proċedura tal-Qorti Ġenerali, Artikolu 44(1)(ċ))

1. Il-proċedura speċifika, prevista fl-Artikolu 92(1) tar-Regoli tal-Proċedura tal-Qorti Ġenerali, għat-tassazzjoni tal-ispejjeż, hija esklużiva għal talba tal-istess ammonti, jew ammonti li saru għall-istess finijiet, bħala parti minn kawża li tinvolvi r-responsabbiltà mhux kuntrattwali tal-Unjoni. L-applikazzjoni ta’ dan il-prinċipju fil-kuntest ta’ kawża li tinvolvi r-responsabbiltà ta’ istituzzjoni tal-Unjoni bħala persuna li timpjega r-rikorrenti ma tikkostiwixxix ksur tal-Artikoli 90 jew 91 tar-Regolamenti tal-Persunal, ġaladarba l-eżistenti relazzjoni statutorja bejn il-partijiet hija indipendenti mill-fatt li l-leġiżlatur stabbilixxa, għat-tassazzjoni ta’ spejjeż, proċedura speċifika stabbilita fl-Artikolu 92(1) tar-Regoli tal-Proċedura tal-Qorti Ġenerali, li japplika mingħajr eċċezzjoni għar-rikorsi dwar is-servizz pubbliku.

(ara l-punti 27 u 28)

Referenza: Il-Qorti Ġenerali 27 ta’ Ġunju 2001, X vs Il-Kummissjoni, T-214/00, ĠabraSP p. I-A-143 u II-663, punti 37 u 38; Il-Qorti Ġenerali 11 ta’ Lulju 2007, Schneider Electric vs Il-Kummissjoni, T-351/03, Ġabra p. II-2237, punt 297, parzjalment annullat fuq appell mill-Qorti tal-Ġustizzja 16 ta’ Lulju 2009, Il-Kummissjoni vs Schneider Electric, C-440/07 P, Ġabra p. I-6413

2. Skont l-ewwel paragrafu tal-Artikolu 21 tal-Istatut tal-Qorti tal-Ġustizzja, applikabbli għall-proċedura quddiem il-Qorti Ġenerali skont l-ewwel paragrafu tal-Artikolu 53 tal-istess statut, u skont l-Artikolu 44(1)(ċ) tar-Regoli tal-Proċedura, ir-rikors għandu jinkludi, b’mod partikolari, espożizzjoni fil-qosor tal-motivi invokati. Din għandha, għalhekk, tispeċifika l-kontenut tal-motiv li huwa bbażat fuqu r-rikors, b’tali mod li d-dikjarazzjoni astratta tiegħu biss ma tissodisfax ir-rekwiżiti tal-Istatut tal-Qorti tal-Ġustizzja u tar-Regoli tal-Proċedura. Barra minn hekk, anki jekk dan is-sunt tal-motivi invokati jkun fil-qosor, huwa għandu jkun suffiċjentement ċar u preċiż sabiex jippermetti lill-konvenut jipprepara d-difiża tiegħu u lill-Qorti Ġenerali tiddeċiedi fuq ir-rikors, jekk ikun il-każ, mingħajr ebda informazzjoni oħra insostenn tiegħu. Iċ-ċertezza legali u l-amministrazzjoni tajba tal-ġustizzja jeżiġu, sabiex rikors jew, aktar speċifikament, sabiex motiv f’rikors ikun ammissibbli, li l-punti essenzjali ta’ fatt u ta’ liġi li fuqhom ikun ibbażat jirriżultaw b’mod koerenti u li jinftiehem mit-test tar-rikors stess. F’dan ir-rigward, ma hijiex il-Qorti Ġenerali li għandha tfittex mill-punti kollha mressqa insostenn tal-ewwel motiv jekk dawn il-punti jistgħux ukoll jintużaw insostenn tat-tieni motiv.

(ara l-punt 45)

Referenza: Il-Qorti Ġenerali 9 ta’ Lulju 2003, Archer Daniels Midland u Archer Daniels Midland Ingredients vs Il-Kummissjoni, T-224/00, Ġabra p. II-2597, punt 36; Il-Qorti Ġenerali 27 ta’ Settembru 2006, Roquette Frères vs Il-Kummissjoni, T-322/01, Ġabra p. II-3137, punti 208 u 209 ; Il-Qorti Ġenerali 12 ta’ Diċembru 2007, L-Italja vs Il-Kummissjoni, T-308/05, Ġabra p. II-5089, punti 72 u 72